Տեղապահի ընտրութենէն շաբաթ մը անց թրքահայ ազգային-եկեղեցական կեանքէն հարցականները ոչ թէ կը պակսին, այլ ընդհակառակն՝ կ՚աւելնան մտահոգիչ ձեւով։ Եկեղեցական համագումարը ընտրած է տեղապահ մը, որ չէ կրցած կատարել իր երդումը՝ քանի որ գրեթէ նոյնաժամանակ Պատրիարքարան հասած է կուսակալութենէն ուղարկուած ծանօթ պաշտօնագիրը։ Ընտրեալ-տեղապահ Տ. Գարեգին Արք. Պեքճեան առկայ բարդ իրավիճակին մէջ կը բացակայի Իսթանպուլէն, իր վերադարձի պարագային յստակ թուական մը յայտարարուած չէ, սակայն լսումներ կան, թէ կրնայ վերադառնալ շուտով։ Պատրիարքական Ընդհանուր Փոխանորդ Տ. Արամ Արք. Աթէշեան կը շարունակէ մնալ նոյն դիրքին վրայ, սակայն այս պարագային ալ կան անորոշութիւններ եւ ապագայի վերաբերեալ հարցականներ։ Ընտրեալ-տեղապահին կողմէ Քէօլնէն (Գերմանիա) փոխանորդութեան պաշտօնի կոչուած է Կրօնական Ժողովի Ատենապետ Տ. Սահակ Եպսկ. Մաշալեան, որուն կողմէ առնուած քայլերն ալ վերջին օրերուն լուծման յոյս մը չեն ստեղծած առկայ փակուղիի յաղթահարման տեսանկիւնէն։